El CIJ de l’Ajuntament de Carcaixent podrà emetre el Carnet Jove
14 de novembre de 2016

Carcaixent

El Ple del Consell va aprovar el divendres el conveni de col·laboració entre l'Institut Valencià de la Joventut (IVAJ) i l’Ajuntament de Carcaixent per a l'emissió del Carnet Jove en el Centre municipal d'Informació Juvenil.

El conveni estableix les condicions de col·laboració entre la Generalitat i l’Ajuntament de Carcaixent per a l'emissió de Carnet Jove, amb l’oferiment, a partir del mes de desembre, d’un nou servei als joves a nivell local, d'acord amb els termes que estableix l'Associació Europea del Carnet Jove (EYCA) i l'IVAJ.

Natxo Escandell, regidor de Joventut, s’ha mostrat molt satisfet de poder oferir este nou servei a Carcaixent; “fins ara, per a poder tramitar el Carnet Jove, els i les joves havien de desplaçar-se a València o esperar setmanes fins que pogueren tindre el carnet i poder començar a gaudir dels seus beneficis, ara tindran el carnet en el mateix moment”.

Actualment, un total de 246.016 joves de la Comunitat, amb edats de 14 a 30 anys, disposen d’esta credencial europea que facilita l'exercici d'activitats culturals, d'oci educatiu, esportives o de mobilitat internacional en millors condicions.

Els avantatges que ofereix Carcaixent als titulars de Carnet Jove inclouen descomptes en actes culturals i activitats juvenils, i també en abonaments en piscina i poliesportiu municipal. Amb la incorporació de Carcaixent, el Consell ha aprovat un total de 55 convenis d'emissió amb ajuntaments de la Comunitat Valenciana perquè puguen facilitar a nivell local la credencial jove europea.

El Carnet Jove de la Generalitat, a més d'oferir avantatges per tot Europa, compta amb una xarxa de 1.810 entitats i empreses adherides que es poden localitzar en la pàgina web de l'IVAJ www.gvajove.es. També, funciona una llista de distribució de Carnet Jove per a rebre informació actualitzada de promocions i ofertes.